text: Unge skal drikke mælk - ikke sodavand 
  23 april 2012 kl. 07.08
  Forsøg med mælkeautomater - blandt andet på skole i Vinding ved Vejle - skal lokke de unge til at drikke mere mælk.
  De små gider godt, men de store gider ikke, drikke mælk altså.
  Flere skoleelever drikker hver dag en kvart liter mælk, som de køber gennem Mejeriforeningens Skolemælksordning, men ikke de store elever, skriver dr.dk.
  
  Få mælk og yoghurt 
  Det skal et nyt forsøg med mælkeautomater nu råde bod på, fortæller projektleder i Mejeriforeningen Lars Witt Jensen.
  - Vi går i gang med et pilotprojekt, hvor vi sætter automater op på fem udvalgte skoler. Og så prøver vi at give de her lidt ældre et mere fleksibelt tilbud, så de enten kan vælge en kvart liter mælk eller et andet mejeriprodukt, eventuelt yoghurt, når de selv har lyst, siger han.
  
  Mælk til feriestart
  Fødevarestyrelsen anbefaler, at børn i 7-15 års alderen får mellem en kvart og en halv liter mager mælk eller mælkeprodukt hver dag.
  Mælkeautomaten stilles op på Vinding Skole sidst på ugen og skal så testes frem til sommerferien.
  